Video: VSA sanger reageer ná duet op SA programBobby van Jaarsveld, Demi Lee Moore en Monique Steyn luister wat die kennerspaneel te sê gehad het na hul duet. Die gewilde Amerikaanse countrysanger, Cam, het gereageer nadat haar liedjie, “Diane”, op die Suid-Afrikaanse TV-reeks, Die Kontrak, gesing is. Demi Lee Moore het die liedjie tydens verlede week se aflewering saam met haar mentor Monique Steyn gesing. Die kennerspaneel wat bestaan uit die sangers, Theuns Jordaan en Corlea Botha, asook Barry Pretorius, die regisseur van die Afrikaans is Groot-megakonserte, was mal oor die weergawe. ŉ Twiet oor die duet het ook onder Cam se aandag gekom waarna sy ŉ skakel daarna gedeel en geskryf het: “Diane has made it to South Africa. My heart just exploded.” Cam. Foto: Twitter Demi Lee was ook uit haar vel nadat sy gesien het Cam het na haar en Monique se weergawe geluister. “My hart wil bars. Ek wil uit my nate spring. Wat ŉ absolute eer om raakgesien te word deur een van my grootste inspirasies, ŉ country-rolmodel.” Demi Lee het gesê dit was ŉ absolute eer om die liedjie te kon sing. Demi Lee is een van Die Kontrak se topdrie deelnemers. Sy, Deidré Barnard en Ivan Roux sal Woensdagaand sake uitspook vir ŉ plek in die finaal. Die wenner sal op 23 November tydens Afrikaans is Groot 2018 by die Sun Arena in Pretoria aangekondig word en ŉ kontrak ter waarde van R1 miljoen met Coleske Artists losslaan. Die broer-en-suster-duo Bobby en Karlien van Jaarsveld is die aanbieders. Die Kontrak word elke Woensdag om 20:00 uitgesaai met heruitsendings op Sondae om 18:00, op VIA, DStv-kanaal 147.